Predkladacia správa

     Návrh zákona, ktorým sa mení a dopĺňa zákon č. 245/2003 Z.z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „zákon“) sa predkladá ako iniciatívny materiál a jeho vypracovanie vyplynulo z potreby zabezpečiť prebratie Smernice 2003/35/ES Európskeho parlamentu a Rady z 26. mája 2003, ktorou sa ustanovuje účasť verejnosti pri navrhovaní určitých plánov a programov týkajúcich sa životného prostredia a ktorou sa menia a dopĺňajú s ohľadom na účasť verejnosti a prístup k spravodlivosti smernice Rady 85/337/EHS a 96/61/ES. 

     Účelom návrhu novely zákona je prebrať do slovenského právneho poriadku ustanovenia článku 4 smernice 2003/35/ES a prílohy II uvedenej smernice. Návrh novely zákona sa predkladá do legislatívneho procesu aj vzhľadom na snahu Slovenskej republiky ratifikovať v máji 2005 Aarhuský dohovor, ktorého druhý pilier tvorí smernica 2003/35/ES.Návrh novely zákona ďalej obsahuje ustanovenia, do ktorých sú premietnuté skúsenosti a požiadavky, ktoré vyplynuli z uplatňovania zákona v praxi. 
     Podľa článku 6 smernice 2003/35/ES musia členské štáty Európskej únie uviesť do platnosti zákony, iné právne predpisy a správne opatrenia potrebné na dosiahnutie súladu s uvedenou smernicou najneskôr do 25. júna 2005.

V rámci medzirezortného pripomienkového konania bolo oslovených 38 subjektov,  z nich 10 sa k predkladanému materiálu nevyjadrilo. Stanoviská ostatných subjektov obsahovali spolu 27 pripomienok, žiadna  pripomienka nebola označená ako zásadná, všetky tieto pripomienky boli prerokované za prítomnosti ich  autorov.
Po skončení lehoty pre medzirezortné pripomienkové konanie zaslala svoje zásadné pripomienky organizácia Občan a demokracia, pričom jej pripomienky boli podporené súhlasom 151 fyzických osôb (vyjadreným prostredníctvom internetu). Neboli preto považované za hromadné pripomienky verejnosti. Obsahovo sa uvedené pripomienky verejnosti zhodovali  s pripomienkami zo stanoviska Inštitútu pre aproximáciu práva ÚV SR k pôvodnému zneniu návrhu novely zákona. Tým, že sa tieto pripomienky Inštitútu pre aproximáciu práva ÚV SR v novom znení návrhu novely zákona zapracovali, dosiahla sa  zároveň  akceptácia požiadaviek verejnosti.

Návrh novely zákona nemá finančné, ekonomické, environmentálne dopady a dopady na zamestnanosť a podnikateľské prostredie, preto sa Doložka finančných, ekonomických, environmentálnych vplyvov, vplyvov na zamestnanosť a  podnikateľské prostredie nevyhotovuje.

Návrh novely zákona je v súlade s Ústavou Slovenskej republiky a s ostatnými právnymi predpismi. 
     Návrh novely zákona je v súlade s  Dohovorom Európskej hospodárskej komisie Organizácie spojených národov z 25. júna 1998 o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (tzv. Aarhuský dohovor).

Návrh novely zákona bol dňa 3. mája 2005 prerokovaný a  schválený v Legislatívnej rade vlády Slovenskej republiky s pripomienkami, ktoré boli do materiálu následne zapracované.